KOMMISSIONENS BESLUTNING af 24. maj 1995 om mærkning og anvendelse af svinekød i henhold til artikel 9 i Rådets direktiv 80/217/EØF (95/186/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 80/217/EØF af 22. januar 1980 om fællesskabsforanstaltninger til kontrol mod klassisk svinepest (1), senest ændret ved akten vedrørende Østrigs, Finlands og Sveriges tiltrædelse, særlig artikel 9, stk. 6, litra g),

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med disse levende dyr og produkter inden for Fællesskabet med henblik på gennemførelse af det indre marked (2), senest ændret ved direktiv 92/118/EØF (3), særlig artikel 10, og

ud fra følgende betragtninger:

I marts 1995 anmeldte de tyske veterinærmyndigheder udbrud af klassisk svinepest i Niedersachsen;

i overensstemmelse med artikel 9, stk. 1, i direktiv 80/217/EØF blev der straks etableret et overvågningsområde omkring de angrebne bedrifter;

alle kontaktsteder og svinebedrifter i overvågningsområderne er blevet serologisk og klinisk testet, uden at der er fundet tegn på, at virus skulle have spredt sig til disse områder;

i Rådets direktiv 64/433/EØF af 26. juni 1964 om sundhedsmæssige betingelser for produktion og afsætning af fersk kød (4), senest ændret ved akten vedrørende Østrigs, Finlands og Sveriges tiltrædelse, er der fastsat bestemmelser om anvendelsen af et sundhedsmærke på fersk kød;

Tyskland har anmodet om, at der indføres en særordning for mærkning og anvendelse af kød fra svin, der stammer fra bedrifter i overvågningsområderne, og som er slagtet efter særlig tilladelse fra myndighederne;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Uden at det i øvrigt berører bestemmelserne i direktiv 80/217/EØF, særlig artikel 9, stk. 6, bemyndiges Tyskland til at anvende det mærke, der er omhandlet i artikel 3, stk. 1, litra A e), i direktiv 64/433/EØF, på kød fra svin, der stammer fra bedrifter i de overvågningsområder i Niedersachsen, der er blevet etableret i overensstemmelse med artikel 9, stk. 1, i direktiv 80/217/EØF, på følgende betingelser:

a) de pågældende svin skal have oprindelse på en bedrift, hvortil der ikke efter den epizootiologiske undersøgelse, har været konstateret kontakt til en svinepestangrebet bedrift

b) der har for de pågældende svin været anvendt beskyttelsesforanstaltninger i henhold til artikel 9, stk. 6, litra f), og artikel 9, stk. 6, litra g), i direktiv 80/217/EØF i mindst 30 dage, idet de nævnte foranstaltninger i perioden på 30 dage skal have været anvendt i et område, hvor der uafbrudt er blevet anvendt beskyttelsesforanstaltninger som følge af oprettelsen af mere end ét beskyttelsesområde

c) de pågældende svin skal have været omfattet af:

i) et program for påvisning af antistof mod klassisk svinepest og fundet negative, og

ii) et program for overvågning af kropstemperatur og klinisk undersøgelse.

Programmerne i nr. i) og ii) gennemføres som anført i bilag I

d) de pågældende svin skal være blevet slagtet senest tolv timer efter ankomsten til slagteriet.

2. Tyskland skal sørge for, at der udfærdiges et certifikat som anført i bilag II for det i stk. 1 omhandlede kød.

Artikel 2

Svinekød, der opfylder betingelserne i artikel 1, stk. 1, og som afsættes i EF, skal ledsages af det i artikel 1, stk. 2, omhandlede certifikat.

Artikel 3

Tyskland skal sikre, at de slagterier, der er udpeget til at modtage de i artikel 1, stk. 1, omhandlede svin, ikke samme dag får tilført andre slagtesvin.

Artikel 4

Tyskland skal forsyne de øvrige medlemsstater og Kommissionen med følgende:

a) navnet på og beliggenheden af de slagterier, der er udpeget til at modtage de slagtesvin, der er omhandlet i artikel 1, stk. 1

b) en månedlig rapport med oplysninger om:

- hvilket område eller hvilke områder bestemmelserne i artikel 1 gælder for

- hvor mange svin der er blevet slagtet på de udpegede slagterier

- hvilket identifikationssystem og hvilken kontrol ved flytning, jf. artikel 9, stk. 6, litra f), nr. i), i direktiv 80/217/EØF, der anvendes for slagtesvin

- hvilken vejledning der er udarbejdet for anvendelsen af programmet for overvågning af kropstemperatur, jf. bilag I

- resultaterne af undersøgelser til påvisning af antistoffer mod klassisk svinepest.

Artikel 5

Denne beslutning anvendes indtil den 1. oktober 1995.

Artikel 6

Denne beslutning er rettet til medlemsstaterne.

Udfærdiget i Bruxelles, den 24. maj 1995.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 21. 2. 1980, s. 11.

(2) EFT nr. L 224 af 18. 8. 1990, s. 29.

(3) EFT nr. L 62 af 15. 3. 1993, s. 49.

(4) EFT nr. 121 af 29. 7. 1964, s. 2012/64.

BILAG I

A. Undersøgelse for tilstedeværelse af virusantistoffer mod klassisk svinepest

Programmet til påvisning af virusantistoffer mod klassisk svinepest som omhandlet i artikel 1, stk. 1, litra c), nr. i), i Kommissionens beslutning 95/186/EF skal omfatte undersøgelse af blodprøver fra svin bestemt til slagtning i henhold til bilag IV til Rådets direktiv 80/217/EØF. Laboratorieundersøgelsen af blodprøverne skal foretages i henhold til kapitel B i bilag I til direktiv 80/217/EØF eller som antistofpåvisning ELISA for klassisk svinepest som godkendt af Tysklands kompetente veterinærmyndighed. Antistofundersøgelsen skal foretages inden for fem dage forud for slagtning.

B. Overvågning af kropstemperatur

Det program for overvågning af kropstemperatur og klinisk undersøgelse, der omhandles i artikel 1, stk. 1, litra b), skal omfatte nedenstående:

1) Inden for de sidste 24 timer før pålæsning af en sending svin til slagtning skal veterinærmyndighederne sikre sig, at kropstemperaturen hos et antal svin i sendingen overvåges ved indføring af et termometer i rectum. Det antal svin, hvis temperatur skal overvåges, er som følger:

>TABELPOSITION>

Følgende oplysninger skal på undersøgelsestidspunktet noteres for hvert svin på en tavle udstedt af veterinærmyndighederne: øremærkets nummer, undersøgelsestidspunkt og temperatur.

I tilfælde, hvor undersøgelsen viser en temperatur på 40,0 °C eller derover, skal embedsdyrlægen straks underrettes. Embedsdyrlægen skal iværksætte en sygdomsefterforskning under iagttagelse af bestemmelserne i artikel 4 i direktiv 80/217/EØF om fællesskabsforanstaltninger til kontrol mod klassisk svinepest.

2) Kort (0 til 3 timer) før pålæsningen af en sending undersøgt som beskrevet i punkt 1 skal der foretages en klinisk undersøgelse af en dyrlæge, der er udpeget af veterinærmyndighederne.

3) Ved pålæsningen af en sending undersøgt som beskrevet i punkt 1 og 2 skal embedsdyrlægen udstede en sundhedserklæring, som skal ledsage sendingen til det udpegede slagteri.

4) På det udpegede slagteri skal den dyrlæge, som foretager det levende syn, have forelagt resultaterne af temperaturovervågningen.

BILAG II

>START GRAFIK>

CERTIFIKAT

for fersk kød som omhandlet i artikel 1, stk. 1, i Kommissionens beslutning 95/186/EF

Nr. (1)

Afsendelsessted:

Ministerium:

Myndighed:

I. Kødets identifikation

Kød af svin

Stykkernes art:

Emballagens art:

Antal stykker eller kolli:

Nettovægt:

II. Kødets oprindelse

Det autoriserede slagteris adresse og veterinære autorisationsnummer:

Den autoriserede opskæringsvirksomheds adresse og veterinære autorisationsnummer:

III. Kødets forsendelse

Kødet afsendes

fra: (pålæsningssted)

til: (bestemmelsessted)

med følgende transportmiddel (2):

Afsenders navn og adresse:

Modtagers navn og adresse:

IV. Erklæring om kødets egnethed til menneskeføde

Undertegnede embedsdyrlæge attesterer, at ovennævnte kød, for så vidt angår produktion og kontrol, er tilvejebragt i overensstemmelse med Rådets direktiv 64/433/EØF og er i overensstemmelse med Kommissionens beslutning 95/186/EF om mærkning og anvendelse af svinekød i henhold til artikel 9 i Rådets direktiv 80/217/EØF.

Udfærdiget i , den

(embedsdyrlægens navn og underskrift)

(1) Løbenummer, der tildeles af embedsdyrlægen.

(2) For jernbanevogne og lastbiler anføres registreringsnummeret og for skibe navnet samt eventuelt nummeret på containeren.

>SLUT GRAFIK>